इन सवालों के जवाब खोजते हुए एक नई तरह की दुविधा से हमारा सामना होता है. अचानक हम पाते हैं कि लोग क्रिकेट को खेल की तरह नहीं, तमाशे की तरह देख रहे हैं, किसी सर्कस की तरह देख रहे हैं. उन्हें जैसे बस कुछ ओवरों की सनसनी से मतलब है, रोमांच के झाग से मतलब है, आइटम गर्ल्स की तरह आने-जाने वाली चीयरलीडर्स से मतलब है, क्रिकेट के खेल से नहीं, उसकी शास्त्रीयता से नहीं, उसकी नैतिकता से नहीं. हालांकि पूंजीवाद का एक पहलू यह भी है कि चूंकि यहां पैसा इकलौता तर्क हुआ करता है. इसलिए यहां जिस चीज से नुकसान हो सकता है वह नाजायज़ होती है. बाज़ार को मालूम है कि आईपीएल के नाम पर जो कीचड़ उछली है, वह आईपीएल की साख और खुद उसके लिए नुकसानदेह है. इसलिए वह कुछ ऐसा करने की कोशिश जरूर करेगा जिससे कि उसके हितों को नुकसान नहीं पहुंचे.